അഫ്ഗാന് ജയിലിലുള്ള ആയിഷയെ നാട്ടിലെത്തിക്കണം പിതാവ് സുപ്രീംകോടതിയില് ന്യൂഡല്ഹി: അഫ്ഗാനിസ്താന് ജയിലില് കഴിയുന്ന മലയാളിയായ ആയിഷസോണിയ സെബാസ്റ്റ്യന്യെയും മകളെയും നാട്ടിലേക്കു മടക്കിക്കൊണ്ടുവരാന് കേന്ദ്ര സര്ക്കാരിനോട് നിര്ദേശിക്കണമെന്നാവശ്യപ്പെട്ട് സുപ്രീം കോടതിയില് ഹര്ജി. ആയിഷയുടെ പിതാവ് വി.ജെ. സെബാസ്റ്റ്യന് ഫ്രാന്സിസാണു ഹര്ജി നല്കിയത്. മകള്ക്ക് അഫ്ഗാനിസ്ഥാനില് നിയമസഹായം ഉറപ്പാക്കണമെന്നും അദ്ദേഹം ആവശ്യപ്പെട്ടിട്ടുണ്ട്. 2016 ജൂലൈയിലാണു ആയിഷ ഐ.എസില് ചേരാനില് അഫ്ഗാനിസ്ഥാനില് പോയത്. ഇവരുടെ ഭര്ത്താവ് 2019 ല് നാറ്റോ ആക്രമണത്തില് കൊല്ലപ്പെട്ടു. പുല് ഇ ചര്ക്കി ജയിലിലാണ് നിലവില് ആയിഷയും ഏഴ് വയസുള്ള മകളും തടവില് കഴിയുന്നത്. ആയിഷയും മകളും ഭീകരവാദ പ്രവര്ത്തനത്തില് സജീവമായിരുന്നില്ലെന്ന് അദ്ദേഹം ഹര്ജിയില് ചൂണ്ടിക്കാട്ടിയിട്ടുണ്ട്. ഭര്ത്താവിന്റെ മരണശേഷം അവര് അഫ്ഗാന് സൈന്യത്തിനു കീഴടങ്ങുകയായിരുന്നു. ഐ.എസില് ചേരാനുള്ള തീരുമാനത്തില് മകള് പശ്ചാത്തപിക്കുന്നുണ്ടെന്നും വി.ജെ. സെബാസ്റ്റ്യന് ഫ്രാന്സിസ് ഹര്ജിയില് പറഞ്ഞു.ഇന്ത്യയും അഫ്ഗാനിസ്ഥാനും തമ്മില് കുറ്റവാളികളെ കൈമാറാനുള്ള കരാറുണ്ട്. യു.എ.പി.എ. നിയമപ്രകാരം ആയിഷയ്ക്കെതിരേ എന്.ഐ.എ. കേസ് രജിസ്റ്റര് ചെയ്തിട്ടുണ്ട്. ഇന്ത്യയില് എത്തിച്ച ശേഷം ഈ കേസില് വിചാരണ നടത്തണം. അമേരിക്കന് സേന അഫ്ഗാനിസ്ഥാനില്നിന്നു പിന്മാറിയതോടെ കാബൂളില് ജയിലില് കഴിയുന്നവരുടെ സുരക്ഷ അപകടത്തിലാണെന്നും ഹര്ജിയിലുണ്ട്. ആയിഷയ്ക്കൊപ്പം അഫ്ഗാന് ജയിലില് കഴിയുന്ന നിമിഷ ഫാത്തിമയെ ഇന്ത്യയിലെത്തിക്കണമെന്ന് ആവശ്യപ്പെട്ട് അവരുടെ അമ്മ കേരളാ ഹൈക്കോടതിയെ സമീപിച്ചിരുന്നു.